กองอสังหาฯQHHRเคาะซื้อขาย31ก.ค.นี้
ตลาดหลักทรัพย์รับกองทุนอสังหาริมทรัพย์ QHHR  ซื้อขายในตลาดหลักทรัพย์ฯ   31 ก.ค. นี้
27 ก.ค. 2555

ตลาดหลักทรัพย์รับกองทุนอสังหาริมทรัพย์ QHHR  ซื้อขายในตลาดหลักทรัพย์ฯ   31 ก.ค. นี้ 
นายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า กองทุนรวมอสังหาริมทรัพย์และสิทธิการเช่า ควอลิตี้ เฮ้าส์ โฮเทล แอนด์ เรซิเดนซ์  (QHHR)  พร้อมเข้าจดทะเบียนและซื้อขายในหมวดกองทุนรวมอสังหาริมทรัพย์กลุ่มอสังหาริมทรัพย์และก่อสร้าง ตั้งแต่วันที่ 31 ก.ค.นี้ เป็นต้นไป  นับเป็นกองทุนรวมอสังหาริมทรัพย์กองที่ 4 ที่เข้าจดทะเบียน ในตลาดหลักทรัพย์ฯ ในปีนี้ 
ทั้งนี้ กองทุน QHHR เสนอขายหน่วยลงทุนจำนวน 336 ล้านหน่วยต่อประชาชนทั่วไป ระหว่าง  5 - 13 ก.ค.2555 ในราคาหน่วยละ 10 บาท รวมมูลค่าเสนอขาย 3,360 ล้านบาท โดยมีบริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ เป็นบริษัทจัดการกองทุน 
กองทุนลงทุนในทรัพย์สินที่ใช้ในการประกอบกิจการโรงแรม และเซอร์วิสอพาร์ทเม้นท์ 3 โครงการ  ได้แก่ โครงการเซนเตอร์ พอยต์ โฮเทล แอนด์ เรซิเดนซ์ เพชรบุรี  โครงการเซนเตอร์ พอยต์ โฮเทล แอนด์ เรซิเดนซ์ สุขุมวิท และโครงการเซนเตอร์ พอยต์ โฮเทล แอนด์ เรซิเดนซ์ หลังสวน 
สำหรับผู้ถือหน่วยลงทุนรายใหญ่ 3 ลำดับแรกหลังเสนอขายหน่วยลงทุนครั้งแรกได้แก่ กลุ่มบริษัท ควอลิตี้ เฮ้าส์ ถือหน่วยลงทุนในอัตรา 33.33% บริษัท ไทยพาณิชย์ประกันชีวิต ถือหน่วยลงทุนในอัตรา 8.93% และกองทุนเปิด วรรณ พร๊อพเพอร์ตี้ พลัส ฟันด์ ถือหน่วยลงทุนในอัตรา 4.46%